Transportminister Ole Birk Olesen vil undersøge hvor i landet, hastighedsgrænsen er ’ufornuftigt lav’. For så skal den hæves, mener han.

- Fornuftige hastighedsgrænser, som de fleste trafikanter overholder, er bedre end ufornuftige hastighedsgrænser, som de fleste trafikanter ikke overholder.

Sådan skriver transportminister Ole Birk Olesen på Facebook onsdag middag.

Fornuftige hastighedsgrænser, som de fleste trafikanter overholder, er bedre end ufornuftige hastighedsgrænser, som de... Posted by Ole Birk Olesen on Wednesday, January 4, 2017

Ministeren mener, at bilisterne overskrider fartgrænsen, når den ikke giver mening.

- Vi kender alle landevejstrækninger, hvor 80 km/t utvivlsomt er en lavere hastighed, end man kan køre, uden at det går ud over trafiksikkerheden. Her overholder bilisterne ikke hastighedsgrænsen, fordi den virker ufornuftigt lav, skriver Ole Birk Olesen.

Han henviser til forsøg fra 2011, hvor man netop satte hastigheden op til 90 km/t på flere landevejstrækninger. Alligevel steg den faktisk gennemsnitsfart kun med 0,2 km/t i timen, skriver han.

- På nogle motorvejsstrækninger er 110 km/t også klart langsommere, end hvad trafiksikkerheden kan bære. Springet behøver ikke at være helt op til 130 km/t - tallet 120 findes også.

Men så, understreger ministeren, skal hastighedsgrænsen altså også overholdes.

- Regeringen vil undersøge, hvor i landet hastighedsgrænserne er ufornuftigt lave og bruge de ekstra penge, som det i nogle tilfælde koster at gøre vejene endnu mere sikre for lidt højere hastighedsgrænser. Og så vil regeringen fortsat have fokus på at stoppe, idømme bødestraf og fratage kørekort for dem, der heller ikke kan overholde de nye, fornuftige fartgrænser, skriver transportministeren.

Allerede i efteråret sidste år gik Transportministeriet i gang med at hæve fartgrænsen til 100 km/t i stedet for 90 på flere motortrafikveje rundt omkring i landet. I takt med at Vejdirektoratet opgraderer vejene i 2016 og 2017, vil i alt fem strækninger blive ændret til den nye fartgrænse. Det gælder blandt andet motortrafikvejsstrækningen fra Holbæk til Vig, hvor det allerede er blevet tilladt at køre 100 km/t.